蜀相廟
作者：汪元量
朝代：宋

paragraphs: 我謁武侯祠，陰廊草凄凄。
當時南陽結廬學龍卧，深山大澤無人知。
胡爲蜀先主，三顧前致辭。
欲煩恢復天下計，先生籌策天下奇。
浩然出山來，凜凜虎豹姿。
乘時既得人，上曰真吾師。
已曉關與張，二子不復疑。
孤有孔明在軍中，如龍有水相因依。
曆數既有歸，破賊當自茲。
可憐復漢社稷心未已，當時三峽圖壘空巍巍。
先生有才過曹丕，中原恢復未可知。
惜哉軍務勞，一心死無私。
出師一表如皎日，千古萬古鴻名垂。